I høj sol og vindstille vejr blev Skagen Vinterbadedage fredag eftermiddag badet i gang af omkring 50 modige og ikke kuldeforskrækkede deltagere, der glædeligt tog turen ud i det kolde vand i Skagen. Skagen Vinterbadedage er afløseren for Skagen Vinterbadefestival, men det har ikke fået folk til at blive væk – faktisk er der endda kommet vinterbadere helt fra Norge. - Det er fantastisk. Vi kommer, fordi det er koldt, fortæller en af de norske deltagere. Selvom nordmanden er glad det danske arrangement, så er han overrasket over sit nabolands tilgang til vinterbadning. - I Norge er man i vandet i to minutter og her, der er de bare i 20 sekunder og så op igen, siger nordmanden. Nyt koncept Grundtanken bag Skagen Vinterbadedage er på ingen måde forskellig fra Skagen Vinterbadefestival – det handler om at vinterbade sammen, men som noget nyt er vinterbadningen fordelt over en hel weekend. Initiativet til det nye vinterbadearrangement er taget af en række hoteller i Skagen efter Skagen Vinterbadefestival stoppede efter 10 år med vinterbadning. - Det var pokkers ærgerligt, at man mistede det i Skagen, fordi det fyldte hotellerne op uden for sæson. Jeg synes, at det er fantastisk, at projektet ikke er lukket helt, for det ville være ærgerligt at miste det, for det hører Skagen til, siger Gitte Normann, der er en af arrangørerne bag Skagen Vinterbadedage. Omkring 120 har købt billet til en weekend med vinterbadning og som noget nyt, er der i det nye arrangement saunaer tæt på stranden til dem, der har været i den kolde balje. - Det er et nyt koncept og en anden måde at gøre det på, men jeg synes, at det har været en rimelig succes. Næste år satser vi på i hvert fald 300 deltagere, for nu har vi et helt år til at gøre klar til næste år, siger Gitte Normann. - Vi plejer at hugge hul i isen Gitte Normann lover, at Skagen Vinterbadedage vender tilbage i 2024, men nu håber hun i første omgang, at deltagerne i år får en god oplevelse i Skagen med kolde badeture og genoptøning i saunaerne. - De skal gå hjem med en oplevelse af, at de næsten har fået ny energi. Jeg håber, at de kommer hjem og føler, at det var fantastisk og har fået en god oplevelse, siger Gitte Normann. Og når ja – vores norske ven. Han blev selvfølgelig ikke bare i vandet i 20 sekunder, for som han sagde, da han kom op af vandet: - Vi plejer jo at hugge hul i isen hjemme i Norge, siger nordmanden. Så det var næsten en varm fornøjelse, fortæller han, men så er det godt, at der er råd for det. - Det er vældig godt, man får et rush i kroppen med adrenalin og dopamin. Uanset hvad får man en fantastisk følelse, hvis det er lidt varmere, så skal man bare være ude lidt længere, fortæller nordmanden. Du kan se indslag om forberedelserne til Skagen Vinterbadedage her:

Referat:
De første modige vinterbadere har taget den første tur i det kolde gys til Skagen Vinterbadedage.